黄庭坚
答王晦之见寄
临西风，动商歌。
故人别来少书信，为问故人今若何。
白云蒙蒙迷少室，明月耿耿照秋河。
可怜此月几回缺，空城每见伤离别。
邸筒朝解得君诗，读罢凉飈夺炎热。
嗟乎晦之遣词，长於猛健，故意淡而孤绝。
有如怒流云山三峡泉，乱下龙山千里雪。
大宛天马嘶青刍，神俊照人绝世无。
自言欲解羇衔去，不能帖耳驾盐车。
朝登商山采三秀，暮上缑岭追双凫。
纷纷黄口争粟粒，君用此策固未疏。
但恐高才必为一世用，虽有潺湲不得钓，空旷不得锄。
西风酌酒遥劝君，好去齐飞鸾凤群。
穷山远水乃是我辈事，荷锄把钓听子入青云。